L 242/74
BG
Официален вестник на Европейския съюз
29.9.2023 г.
77.
отбелязва заключението на Палатата, че приходите не са засегнати от съществено ниво на грешки; отбелязва, че свързаните с приходите системи като цяло са ефективни, но че ключовите системи за вътрешен контрол на ТСР в някои държави членки, управлението на резервите във връзка с ДДС и отворените въпроси, свързани с ТСР, проверени в Комисията, са само частично ефективни поради продължаващи слабости;
78.
отбелязва със загриженост, че рискът, свързан с митата, е те да не бъдат декларирани или да бъдат декларирани неточно от вносителите пред националните митнически органи; подчертава, че укритите мита, известни като „разлика между дължимите и събраните мита“, не са включени в счетоводните системи за ТСР на държавите членки и не са обхванати от одитното становище на Палатата относно приходите; отбелязва със загриженост, че разликата между дължимите и събраните мита може да засегне размера на установените от държавите членки мита; изразява загриженост, че за трета поредна година Палатата е извършила оценка на предприетите от Съюза действия за намаляване на разликата между дължимите и събраните мита и на риска от непълни ТСР; изразява безпокойство, че вече няколко години продължават да съществуват сериозни слабости в отчитането и управлението на ТСР от страна на държавите членки; отбелязва със загриженост недостатъчния напредък, постигнат по редица действия от плана за действие на Комисията в областта на митниците;
79.
приветства факта, че броят на отворените въпроси във връзка с ТСР е намалял значително в периода 2019 — 2021 г. и че Комисията е актуализирала своята процедура за обработка на резултатите от проверките на ТСР; насърчава Комисията да включи система за класиране по приоритет на откритите недостатъци в държавите членки и да определи срокове за проследяването им въз основа на отговорите на държавите членки;
80.
отбелязва, че за шеста поредна година ГД „Бюджет“ поддържа резерва, съгласно която сумите на ТСР, прехвърлени в бюджета на Съюза, са неточни, което се дължи на занижаването на стойността на текстилни изделия и обувки, внесени от Китай през периода 2011 — 2017 г.; отбелязва, че на 8 март 2022 г.
Съдът на Европейския съюз публикува окончателното си решение по заведеното от Комисията дело за нарушение срещу Обединеното кралство, като заключи, че Обединеното кралство не е изпълнило задълженията си по отношение на собствените ресурси съгласно правото на Съюза; Препоръки
81.
подкрепя препоръките на Палатата в нейния годишен доклад, както и в свързаните специални доклади; призовава Комисията да ги приложи незабавно и да информира органа по освобождаване от отговорност относно напредъка по изпълнението;
82.
призовава Комисията освен това: а) да подобри оценката на финансовите рискове, засягащи ТСР, като изпълни навреме съответните дейности, предвидени в плана за действие в областта на митниците; б) да осигури защитата на бюджета на Съюза чрез повсеместната и систематична употреба на цифрови и автоматизирани системи за докладване, мониторинг и одит и спешно да създаде интегрирана и оперативно съвместима система, която да се основава на съществуващите инструменти и бази данни, но да не се ограничава само до тях; Единен пазар, иновации и цифрова сфера
83.
отбелязва, че делът на функция 1 от МФР „Единен пазар, иновации и цифрова сфера“ от бюджета на Съюза е 10,2 %, или 18,5 милиарда евро: от тази сума 10,8 милиарда евро (58,7 %) са изразходвани за научни изследвания, 2,6 милиарда евро (13,9 %) — за космическото пространство, 2,2 милиарда евро (11,8 %) — за транспорт, енергетика и цифрови технологии, 1,5 милиарда евро — за програмата InvestEU и 1,4 милиарда евро (7,4 %) — за други области;
84.
отбелязва, че Палатата е разгледала статистическа представителна извадка от 130 операции, обхващаща пълния набор от разходи по тази функция от МФР, информацията относно редовността в годишните отчети за дейността на ГД „Икономически и финансови въпроси“, ГД „Научни изследвания и иновации“ и Европейската изпълнителна агенция за научни изследвания, която е включена в ГДУИ на Комисията, както и избрани информационни системи на Комисията;